CELEX: 32016R1851
Language: hu
Date: 2016-06-14 00:00:00
Title: A Bizottság (EU) 2016/1851 felhatalmazáson alapuló rendelete (2016. június 14.) az 577/98/EK tanácsi rendelet szerinti mintavételes munkaerő-felmérésre vonatkozó 2019., 2020. és 2021. évi ad hoc modulprogram elfogadásáról (EGT-vonatkozású szöveg)

20.10.2016   
            
            
               HU
            
            
               Az Európai Unió Hivatalos Lapja
            
            
               L 284/1
            
         A BIZOTTSÁG (EU) 2016/1851 FELHATALMAZÁSON ALAPULÓ RENDELETE
   (2016. június 14.)
   az 577/98/EK tanácsi rendelet szerinti mintavételes munkaerő-felmérésre vonatkozó 2019., 2020. és 2021. évi ad hoc modulprogram elfogadásáról
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a közösségi munkaerő mintavételes felmérésének megszervezéséről szóló, 1998. március 9-i 577/98/EK tanácsi rendeletre (1) és különösen annak 7a. cikke (4) bekezdésére,
   mivel:
   
               (1)
            
            
               Az 577/98/EK rendelettel összhangban meg kell határozni a 2019., 2020. és 2021. évi ad hoc modulprogram elemeit.
            
         
               (2)
            
            
               A munkaszervezés és a munkaidő-beosztás tekintetében átfogó és összehasonlítható adatokra, a munkaerő-piaci részvétel tekintetében pedig részletesebb adatokra van szükség annak érdekében, hogy figyelemmel lehessen kísérni az Európa 2020 stratégiában megfogalmazott közös célok irányába tett előrelépést.
            
         
               (3)
            
            
               Tekintettel a rugalmas biztonságról jelenleg is folytatott vitára (2), valamint az európai vállalkozások és munkavállalók jobb alkalmazkodóképességének egyértelmű szükségességére – ami mind az európai foglalkoztatási stratégiában, mind pedig a foglalkoztatási iránymutatásokban (3) kiemelt kérdésként szerepel –, olyan adatokra van szükség, amelyek az új munkaszervezési és munkaidő-beosztási gyakorlatok különböző formáinak alkalmazására és a munkavállalók ezekkel kapcsolatos tapasztalataira vonatkozóan végzett átfogó európai felmérésből származnak.
            
         
               (4)
            
            
               Az Európai Unió 2014–2020-as munkahelyi biztonsági és egészségvédelmi stratégiai keretéről szóló közleményében (4) a Bizottság kiemelte a statisztikai adatgyűjtés javításának szükségességét a foglalkozásból eredő balesetek és megbetegedések, a munkahelyi ártalmaknak való kitettség és foglalkozási egészségkárosodás vonatkozásában. A munkahelyi balesetekről és munkával kapcsolatos egészségügyi problémákról szóló új ad hoc modul lehetővé teszi, hogy a tagállamok által a munkahelyi balesetek európai statisztikája című projekt keretében beküldött adatokat összehasonlítsák az emberek munkaerő-piaci helyzetével, és hogy adatokat gyűjtsenek a munkával összefüggő egészségügyi problémákról. Ezen túlmenően információkat nyújt a testi és lelki egészséget fenyegető kockázati tényezőknek való munkahelyi kitettségről.
            
         
               (5)
            
            
               
                  Az európai migrációs stratégia
                   (5) című közleményében a Bizottság elismerte a migrációval kapcsolatos strukturális intézkedések kidolgozásának szükségességét. Ösztönözni kell a migránsok integrálását célzó intézkedéseket, ezen belül az olyan kezdeményezéseket, amelyek célja a nyelvi és szakmai készségek javítása, valamint a szakképzettség elismerésének, valamint a munkaerőpiacra való belépésnek a megkönnyítése. Az (EU) 2015/1184 tanácsi ajánlás (6) egyik fő célterülete a munkaerő-piaci részvétel akadályainak felszámolása, valamint a hátrányos helyzetűek foglalkoztatási szakadékának csökkentése, ideértve az uniós polgárok és a nem uniós polgárok közötti foglalkoztatási szakadékot is. Ebben az összefüggésben a migránsok foglalkoztatási helyzetét megbízhatóan leíró, a döntéshozatalt megkönnyítő részletes adatbázisra van szükség,
            
         ELFOGADTA EZT A RENDELETET:
   1. cikk
   A munkaerő mintavételes felmérésére vonatkozó 2019., 2020. és 2021. évi ad hoc modulprogram a mellékletben meghatározottak szerint elfogadásra kerül.
   2. cikk
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2016. június 14.-én.
      
         
            a Bizottság részéről
         
         
            az elnök
         
         Jean-Claude JUNCKER
      
   
   
      (1)  HL L 77., 1998.3.14., 3. o.
   
   
      (2)  A rugalmas biztonság a munkaerőpiac rugalmasságának és biztonságának egyidejű növelését célzó integrált stratégia. A rugalmas biztonság fogalmának bevezetésével a döntéshozók arra törekednek, hogy összeegyeztessék a munkaadók és a munkavállalók látszólag ellentmondó igényeit, vagyis azt, hogy a munkaadóknak rugalmas munkaerőre van szükségük, a munkavállalóknak pedig biztonságra és arra a tudatra, hogy nem kell majd hosszú ideig munkanélküliségtől tartaniuk.
   
      (3)  A Tanács 2015. október 5-i (EU) 2015/1848 határozata a tagállamok foglalkoztatáspolitikáira vonatkozó 2015. évi iránymutatásokról (HL L 268., 2015.10.15., 28. o.).
   
      (4)  COM(2014) 332 final, 2014. június 6.
   
      (5)  COM(2015) 240 final, 2015. május 13.
   
      (6)  A Tanács 2015. július 14-i (EU) 2015/1184 ajánlása a tagállamok és az Európai Unió gazdaságpolitikáira vonatkozó átfogó iránymutatásokról (HL L 192., 2015.7.18., 27. o.)
   
      MELLÉKLET
      
         MUNKAERŐ-FELMÉRÉS
      
      
         A 2019–2021 évekre vonatkozó, ad hoc modulokat tartalmazó többéves program
      
      
         Munkaszervezés és munkaidő-beosztás
      
      
         Referencia-időszak: 2019
      
         Almodulok (a részletesebb információszolgáltatás területei):
      
      
                   
               
               
                  1. almodul: A munkaidő rugalmassága
                  
                     Cél: részletes adatokat biztosítani arra vonatkozóan, hogy a dolgozók hogyan dönthetnek a munkaidejükről és távollétükről, valamint az olyan helyzetek előfordulási gyakoriságáról is, amikor a munkavállalókat a munkaidejük megváltoztatására kérik.
               
            
                   
               
               
                  2. almodul: Munkamódszerek
                  
                     Cél: információt gyűjteni az időhiány okozta terhelésről, a közvetlen irányításról és a munkakörnyezetben való autonómiáról.
               
            
                   
               
               
                  3. almodul: Munkahely
                  
                     Cél: részletesebb adatokat biztosítani a munkahelyről és az ingázási időről, amelyet az otthonról a munkába jutáshoz szükséges idővel lehet kifejezni.
               
            
         Munkahelyi balesetek és munkával kapcsolatos egyéb egészségügyi problémák
      
      
         Bázisidőszak: 2020
      
         Almodulok (a részletesebb információszolgáltatás területei):
      
      
                   
               
               
                  1. almodul: Munkahelyi balesetek
                  
                     Cél: a sérülésekkel végződő munkahelyi baleseteknek, azok típusának és a kieső munkanapok vagy csökkent munkaképesség tekintetében gyakorolt hatásának azonosítása.
               
            
                   
               
               
                  2. almodul: Munkával összefüggő egészségügyi problémák
                  
                     Cél: a munka által okozott vagy súlyosbított testi és mentális egészségügyi problémáknak, azok típusának és a kieső munkanapok vagy csökkent munkaképesség tekintetében gyakorolt hatásának azonosítása.
               
            
                   
               
               
                  3. almodul: A testi egészség és/vagy mentális jólét kockázati tényezői
                  
                     Cél: annak elemzése, hogy a munkavállalók ki vannak-e téve a testi és/vagy lelki egészségüket befolyásoló kockázati tényezőknek.
               
            
         A migránsok és közvetlen leszármazottaik munkaerő-piaci helyzete
      
      
         Referencia-időszak: 2021
      
         Almodulok (a bővebb információszolgáltatás területei):
      
      
                   
               
               
                  1. almodul: Háttér-információk
                  
                     Cél: részletesebb információkat biztosítani a migránsokról és közvetlen leszármazottaikról (1), nevezetesen a szülők iskolai végzettségéről és a migrálás fő indokáról.
               
            
                   
               
               
                  2. almodul: Nyelvtudás
                  
                     Cél: információgyűjtés a migránsok saját megítélésük szerinti nyelvtudásáról.
               
            
                   
               
               
                  3. almodul: A munkaerő-piaci részvételt akadályozó és segítő tényezők
                  
                     Cél: információgyűjtés a munkaerő-piaci részvétel akadályairól (például a külföldön szerzett képesítés elismerése vagy a külföldi származáshoz kapcsolódó akadály) és a munkakeresés egyéni módszereiről.
               
            
         (1)  A migránsok meghatározása ebben az esetben: külföldön született személyek, akik harmadik ország állampolgárai is lehetnek. A migránsok közvetlen leszármazottait második generációs migránsnak kell tekinteni, azaz olyan belföldön született személynek, akinek legalább az egyik szülője külföldön született.